**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.07.2023, ora 08:00 – 16.07.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.07.2023, ora 07:00**

**RÂURI**

**Debitele au fost, în general, în scădere**, exceptând cursurile inferioare ale Someșului, Someșului Mic, Mureșului, Begăi, Timișului, Moraviței, Jiului, Argeșului, Ialomiței, Buzăului, Siretului și Prutului și cursul superior al Oltului (sector Podu Oltului – Hoghiz), unde au fost în creștere prin propagare și râurile din bazinele hidrografice: Vedea, Bârlad, afluenții Prutului și pe râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile: Someșul Mic, Bârzava, bazinul superior al Bistriței, pe cursul superior al Mureșului, cursul mijlociu și inferior al Jiului, unii afluenți ai Oltului mijlociu și inferior și mai mici (sub 30% din normalele lunare) pe râurile din bazinele hidrografice: Barcău, Vedea, Bârlad, Rm. Sărat, Jijia, izolat pe unele râuri mici din bazinele hidrografice Suceava și Moldova și pe unele râuri din Dobrogea.

Nivelurile pe râuri la stațiile hidrometrice s-au situat sub **COTELE DE ATENȚIE**.

**Debitele vor fi, în general, în scădere**, exceptând cursul inferior al Mureșului, unde vor fi în creștere prin propagare și râurile din bazinele hidrografice: Vedea, Bârlad, afluenții Prutului, bazinele inferioare ale Argeșului și Ialomiței și râurile din Dobrogea, unde vor fi relativ staționare.

Sunt posibile creşteri izolate de niveluri și debite pe unele râuri mici din zonele de munte, mai ales din Carpații Meridionali, ca urmare a precipitațiilor slabe prevăzute sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 15.07 – 16.07.2023 a fost în scădere, având valoarea de 3400 m3/s**, sub media multianuală a lunii iulie (5350 m3/s).

În aval de Porțile de Fier, debitele au fost în scădere.

**Debitul la intrarea în țară (secțiunea Baziaș) va fi în scădere (3300 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 15.07.2023, ora 09:00 –16.07.2023, ora 06:00**

**ÎN ŢARĂ**

Vremea a fost călduroasă în mare parte din țară, local caniculară după-amiaza în sudul Câmpiei Române. Disconfortul termic a fost ridicat, iar indicele temperatură-umezeală (ITU) a atins și a depășit pragul critic de 80 de unități în cea mai mare parte a Banatului, local în Oltenia și Muntenia și izolat în Transilvania și nordul Dobrogei. Cerul a fost mai mult senin, iar vântul a suflat slab și moderat. Temperaturile maxime s-au încadrat între 27 de grade la Câmpulung, Sulina și Mangalia și 36 de grade la Calafat și Turnu Măgurele, iar la ora 06 se întregistrau valori termice cuprinse între 10 grade la Miercurea Ciuc și Toplița și 24 de grade la Șiria și Dumbrăvița de Codru.

**LA BUCUREŞTI**

Vremea a fost caniculară, disconfortul termic s-a menținut accentuat, iar indicele temperatură-umezeala (ITU) a depășit pragul critic de 80 de unități. Cerul a fost mai mult senin, iar vântul a suflat slab până la moderat. Temperatura maximă a fost de 33 de grade la Afumați, 34 de grade la Băneasa și 35 de grade la Filaret, iar la ora 06 se înregistrau 18 grade la Băneasa, 19 grade la Afumați și 20 de grade la Filaret.

**3. Prognoza meteorologică în intervalul 16.07.2023, ora 09:00 –17.07.2023, ora 09:00**

**ÎN ŢARĂ**

Valul de căldură se va intensifica în cea mai mare parte a țarii, iar în vestul, sudul și sud-estul teritoriului și local în centru, va fi caniculă, disconfort termic accentuat și indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 28 și 38 de grade, cu cele mai scăzute valori pe litoral, iar cele minime vor fi cuprinse între 10 grade în depresiunile din estul Transilvaniei și 25 de grade în Dealurile de Vest. Cerul va fi mai mult senin, exceptând în orele după-amiezii și ale serii zona Carpaților Meridionali, unde vor fi înnorări temporar accentuate și pe arii restrânse ploi de scurtă durată și descărcări electrice. Vântul va sufla slab și moderat, cu ușoare intensificări local în Dobrogea.

**LA BUCUREŞTI**

Valul de căldură se va intensifica, disconfortul termic va fi în continuare accentuat, iar indicele temperatură-umezeală (ITU) va depăși pragul critic de 80 de unități. Temperatura maximă se va situa în jurul valorii de 37 de grade, iar cea minimă va fi de 19...20 de grade. Cerul va fi senin, iar vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.